ΑΠΌΦΑΣΗ ΤΗΣ ΕΠΙΤΡΟΠΉΣ της 4 Μαρτίου 2005 με την οποία επιτρέπεται στα κράτη μέλη να εκδώσουν ορισμένες παρεκκλίσεις σύμφωνα με την οδηγία 94/55/EΚ που αφορούν τις οδικές μεταφορές επικίνδυνων εμπορευμάτων [κοινοποιηθείσα υπό τον αριθμό Ε(2005) 440] (Κείμενο που παρουσιάζει ενδιαφέρον για τον ΕΟΧ) (2005/263/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη ίδρυσης της Ευρωπαϊκής Κοινότητας, την οδηγία 94/55/ΕΚ του Συμβουλίου, της 21 Νοεμβρίου 1994, για την προσέγγιση των νομοθεσιών των κρατών μελών σχετικά με τις σιδηροδρομικές μεταφορές επικίνδυνων εμπορευμάτων (1), και ιδίως το άρθρο 6 παράγραφος 9, Εκτιμώντας τα ακόλουθα: (1) Σύμφωνα με το άρθρο 6 παράγραφος 9 της οδηγίας 94/55/ΕΚ, τα κράτη μέλη οφείλουν να κοινοποιούν προηγουμένως τις παρεκκλίσεις τους, και για πρώτη φορά έως τις 31 Δεκεμβρίου 2002 ή έως δύο έτη από την τελευταία ημερομηνία εφαρμογής των τροποποιημένων εκδόσεων του παραρτήματος της οδηγίας. (2) Ορισμένα κράτη μέλη είχαν κοινοποιήσει στην Επιτροπή έως τις 31 Δεκεμβρίου 2002 την επιθυμία τους να εκδώσουν παρεκκλίσεις από την οδηγία 94/55/ΕΚ. Mε την απόφαση 2003/635/EΚ της Επιτροπής, της 20 Αυγούστου 2003, με την οποία επιτρέπεται στα κράτη μέλη να εκδώσουν σύμφωνα με την οδηγία 94/55/EΚ ορισμένες παρεκκλίσεις που αφορούν τις σιδηροδρομικές μεταφορές επικίνδυνων εμπορευμάτων (2), η Επιτροπή επέτρεψε στα κράτη μέλη, των οποίων οι παρεκκλίσεις αναγράφονται στα παραρτήματα Ι και ΙΙ της εν λόγω απόφασης, να εκδώσουν τις παρεκκλίσεις. (3) Με την οδηγία 2003/28/ΕΚ (3) τροποποιήθηκε το παράρτημα της οδηγίας 94/55/EΚ. Βάσει της οδηγίας 2003/28/ΕΚ, τα κράτη μέλη όφειλαν να θέσουν σε ισχύ την εθνική νομοθεσία το αργότερο έως την 1η Ιουλίου 2003, διότι η τελευταία ημερομηνία εφαρμογής που αναφέρεται στο άρθρο 6 παράγραφος 9 της οδηγίας 94/55/ΕΚ ήταν η 30 Ιουνίου 2003. (4) Μερικά κράτη μέλη κοινοποίησαν την επιθυμία τους να εκδώσουν παρεκκλίσεις. Η Επιτροπή εξέτασε τις παρεκκλίσεις με βάση τους όρους του άρθρου 6 παράγραφοι 9, 11 και 14, και τις ενέκρινε. Επετράπη λοιπόν σε αυτά τα κράτη μέλη να εκδώσουν τις παρεκκλίσεις τους. (5) Επ' ευκαιρία, κρίνεται σκόπιμο να συγκεντρωθούν όλες οι παρεκκλίσεις που έχουν επιτραπεί έως σήμερα σε μια και μόνον απόφαση. Η απόφαση 2003/635/ΕΚ πρέπει επομένως να καταργηθεί και να αντικατασταθεί. (6) Για να εξασφαλισθεί ότι οι παρεκκλίσεις θα επικαιροποιούνται τακτικά, η Επιτροπή θα προτείνει αναλυτική επικαιροποίηση όλων των παρεκκλίσεων που υπάρχουν τουλάχιστον ανά πενταετία. (7) Η επιτροπή για τις μεταφορές επικίνδυνων εμπορευμάτων που έχει θεσπισθεί από το άρθρο 9 της οδηγίας 94/55/EΚ είναι σύμφωνη με τα μέτρα που προβλέπει η παρούσα απόφαση, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Επιτρέπεται στα κράτη μέλη που αναφέρονται στο παράρτημα I να εφαρμόσουν τις παρεκκλίσεις που αναφέρονται στο παράρτημα I, στις οδικές μεταφορές μικρών ποσοτήτων ορισμένων επικίνδυνων εμπορευμάτων στο έδαφός τους. Οι παρεκκλίσεις αυτές εφαρμόζονται χωρίς διακρίσεις. Άρθρο 2 Επιτρέπεται στα κράτη μέλη που αναφέρονται στο παράρτημα II να εφαρμόσουν, στις τοπικές μεταφορές που περιορίζονται στο έδαφός τους, τις διατάξεις που ορίζονται στο εν λόγω παράρτημα. Οι παρεκκλίσεις αυτές εφαρμόζονται χωρίς διακρίσεις. Άρθρο 3 Η απόφαση 2003/635/ΕΚ καταργείται. Οι παραπομπές στην απόφαση που καταργείται θεωρούνται ως παραπομπές στην παρούσα απόφαση. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 4 Μαρτίου 2005.

[Source: multi_eurlex | Tokens: 3046]